龜兹舞
作者：沈遼
朝代：宋

paragraphs: 龜兹舞，龜兹舞，始自漢時入樂府。
世上雖傳此樂名，不知此樂猶傳否。
黄扉朱邸晝無事，美人親尋教坊譜。
衣冠盡得畫圖看，樂器多因西域取。
紅綠結裀坐後部，長笛短簫形製古。
雞婁揩鼓舊所識，饒貝流蘇分白羽。
玉顔二女髙髻花，孔雀羅衫金畫縷。
紅靴玉带踏筵出，初驚翔鸞下玄圃。
中有一人奏羯鼓，頭如山兮手如雨。
其間曲調雜晉楚，歌詞至今傳晉語。
須臾曲罷立前廡，歎息平生未嘗覩。
清都閬苑昔有夢，寂寞如今在何所。
我家家住江海涯，上國樂事殊未知。
玉顔邀我索題詩，它時有夢與誰期。